CELEX: 32019R1796
Language: sl
Date: 2019-10-24 00:00:00
Title: Uredba (EU) 2019/1796 Evropskega parlamenta in Sveta z dne 24. oktobra 2019 o spremembi Uredbe (EU) št. 1309/2013 o Evropskem skladu za prilagoditev globalizaciji (2014–2020)

31.10.2019   
               
               
                  SL
               
               
                  Uradni list Evropske unije
               
               
                  LI 279/4
               
            
         UREDBA (EU) 2019/1796 EVROPSKEGA PARLAMENTA IN SVETA
         z dne 24. oktobra 2019
         o spremembi Uredbe (EU) št. 1309/2013 o Evropskem skladu za prilagoditev globalizaciji (2014–2020)
         EVROPSKI PARLAMENT IN SVET EVROPSKE UNIJE STA –
         ob upoštevanju Pogodbe o delovanju Evropske unije in zlasti tretjega odstavka člena 175 Pogodbe,
         ob upoštevanju predloga Evropske komisije,
         po posredovanju osnutka zakonodajnega akta nacionalnim parlamentom,
         ob upoštevanju mnenja Evropskega ekonomsko-socialnega odbora (1),
         po posvetovanju z Odborom regij,
         v skladu z rednim zakonodajnim postopkom (2),
         ob upoštevanju naslednjega:
         
                     (1)
                  
                  
                     Z Uredbo (ES) št. 1927/2006 Evropskega parlamenta in Sveta (3) je bil ustanovljen Evropski sklad za prilagoditev globalizaciji (ESPG) za čas trajanja večletnega finančnega okvira od 1. januarja 2007 do 31. decembra 2013. ESPG je bil ustanovljen, da bi Uniji omogočil izkazati solidarnost do delavcev, ki so izgubili svoja delovna mesta zaradi velikih strukturnih sprememb v svetovnih trgovinskih tokovih zaradi globalizacije.
                  
               
                     (2)
                  
                  
                     Področje uporabe ESPG je bilo leta 2009 z Uredbo (ES) št. 546/2009 Evropskega parlamenta in Sveta (4) kot del evropskega načrta za oživitev gospodarstva razširjeno na podporo delavcem, ki so postali presežni neposredno zaradi svetovne finančne in gospodarske krize.
                  
               
                     (3)
                  
                  
                     Z Uredbo (EU) št. 1309/2013 Evropskega parlamenta in Sveta (5) je bil ESPG ustanovljen za čas trajanja večletnega finančnega okvira od 1. januarja 2014 do 31. decembra 2020. Z navedeno uredbo se je prav tako razširilo področje uporabe ESPG, da poleg odpustov zaradi velikih strukturnih sprememb v svetovnih trgovinskih tokovih, ki so posledica globalizacije, in odpustov, ki so posledica resne gospodarske motnje zaradi še vedno trajajoče svetovne finančne in gospodarske krize, ki je predmet Uredbe (ES) št. 546/2009, zajema tudi odpuste, ki so posledica kakršne koli nove svetovne finančne in gospodarske krize. Poleg tega je bila z Uredbo (EU, Euratom) 2018/1046 Evropskega parlamenta in Sveta (6) spremenjena Uredba (EU) št. 1309/2013, da so se med drugim uvedla pravila, ki ESPG omogočajo, da izjemoma zajema kolektivne vloge, pri katerih so udeležena mala in srednja podjetja (MSP), ki se nahajajo v isti regiji in delujejo v različnih gospodarskih panogah po ravni oddelkov NACE Revizija 2, kadar država članica prosilka dokaže, da takšna MSP predstavljajo glavno ali edino vrsto poslovne dejavnosti v tej regiji.
                  
               
                     (4)
                  
                  
                     Združeno kraljestvo Velika Britanija in Severna Irska (v nadaljnjem besedilu: Združeno kraljestvo) je 29. marca 2017 na podlagi člena 50 Pogodbe o Evropski uniji (PEU) predložilo uradno obvestilo o nameri o izstopu iz Unije. Pogodbi se bosta za Združeno kraljestvo prenehali uporabljati z dnem začetka veljavnosti sporazuma o izstopu, sicer pa dve leti po navedenem uradnem obvestilu, razen če Evropski svet po dogovoru z Združenim kraljestvom soglasno ne sklene, da se to obdobje podaljša.
                  
               
                     (5)
                  
                  
                     Po dogovoru o prvem podaljšanju z dne 22. marca 2019 je Evropski svet 11. aprila 2019 sprejel Sklep (EU) 2019/584 (7), v katerem se je na dodatno prošnjo Združenega kraljestva dogovoril o podaljšanju obdobja iz člena 50(3) PEU do 31. oktobra 2019. Razen če sporazum o izstopu, sklenjen z Združenim kraljestvom, ne začne veljati do dne, ki sledi dnevu, na katerega se Pogodbi prenehata uporabljati za Združeno kraljestvo, ali če Evropski svet po dogovoru z Združenim kraljestvom soglasno ne sklene, da se tretjič podaljša obdobje iz člena 50(3) PEU, se obdobje iz člena 50(3) PEU izteče 31. oktobra 2019.
                  
               
                     (6)
                  
                  
                     Izstop Združenega kraljestva iz Unije brez sporazuma o izstopu bo verjetno imel negativne posledice za nekatere industrijske panoge in storitve, zaradi katerih bodo ljudje, ki delajo v teh sektorjih, postali presežni. Ta uredba bi morala spremeniti Uredbo (EU) št. 1309/2013, da se določi, da takšni odpusti spadajo v področje uporabe ESPG. S tem bi se zagotovilo, da se lahko ESPG učinkovito odziva z zagotavljanjem pomoči delavcem, ki so postali presežni na območjih, v sektorjih, na ozemljih ali trgih dela, ki so jih prizadele hude gospodarske motnje zaradi izstopa Združenega kraljestva iz Unije brez sporazuma o izstopu.
                  
               
                     (7)
                  
                  
                     Glede na nujnost zaradi izstopa Združenega kraljestva iz Unije je bilo primerno določiti izjemo od roka osmih tednov iz člena 4 Protokola št. 1 o vlogi nacionalnih parlamentov v Evropski uniji, ki je priložen PEU, Pogodbi o delovanju Evropske unije in Pogodbi o ustanovitvi Evropske skupnosti za atomsko energijo.
                  
               
                     (8)
                  
                  
                     Ta uredba bi morala nujno začeti veljati dan po objavi v Uradnem listu Evropske unije in bi se morala uporabljati od dne, ki sledi dnevu, na katerega se Pogodbi prenehata uporabljati za Združeno kraljestvo. Ta uredba pa se ne bi smela uporabljati, če je do tega dne začel veljati sporazum o izstopu, sklenjen z Združenim kraljestvom v skladu s členom 50(2) PEU –
                  
               SPREJELA NASLEDNJO UREDBO:
         
            Člen 1
            Sprememba Uredbe (EU) št. 1309/2013
            V členu 2 Uredbe (EU) št. 1309/2013 se točka (a) nadomesti z naslednjim:
            
                        „(a)
                     
                     
                        delavcem, ki so postali presežni, in samozaposlenim osebam, ki so opustile dejavnost, zaradi velikih strukturnih sprememb v svetovnih trgovinskih tokovih, ki so posledica globalizacije in se pokažejo zlasti kot bistveno povečanje uvoza v Unijo, velike spremembe v trgovanju Unije z blagom ali storitvami, hiter upad tržnega deleža Unije v sektorju, preselitev dejavnosti v tretje države, ali zaradi izstopa Združenega kraljestva iz Unije brez sporazuma o izstopu, pod pogojem, da imajo ti odpusti pomemben negativen učinek na lokalno, regionalno ali nacionalno gospodarstvo;“.
                     
                  
         
            Člen 2
            Začetek veljavnosti
            Ta uredba začne veljati dan po objavi v Uradnem listu Evropske unije.
            Uporablja se od dne, ki sledi dnevu, na katerega se Pogodbi prenehata uporabljati za Združeno kraljestvo na podlagi člena 50(3) PEU.
            Vendar pa se ta uredba ne uporablja, če sporazum o izstopu, sklenjen z Združenim kraljestvom v skladu s členom 50(2) PEU, začne veljati do dne, ki sledi dnevu, na katerega se Pogodbi prenehata uporabljati za Združeno kraljestvo.
         
         
            Ta uredba je v celoti zavezujoča in se neposredno uporablja v vseh državah članicah.
            V Strasbourgu, 24. oktobra 2019
            
               
                  Za Evropski parlament
               
               
                  Predsednik
               
               D. M. SASSOLI
            
            
               Za Svet
               Predsednica
               T. TUPPURAINEN
            
         
         
            (1)  Mnenje z dne 25. septembra 2019 (še ni objavljeno v Uradnem listu).
         
            (2)  Stališče Evropskega parlamenta z dne 22. oktobra 2019 (še ni objavljeno v Uradnem listu) in odločitev Sveta z dne 24. oktobra 2019.
         
            (3)  Uredba (ES) št. 1927/2006 Evropskega parlamenta in Sveta z dne 20. decembra 2006 o ustanovitvi Evropskega sklada za prilagoditev globalizaciji (UL L 406, 30.12.2006, str. 1).
         
            (4)  Uredba (ES) št. 546/2009 Evropskega parlamenta in Sveta z dne 18. junija 2009 o spremembi Uredbe (ES) št. 1927/2006 o ustanovitvi Evropskega sklada za prilagoditev globalizaciji (UL L 167, 29.6.2009, str. 26).
         
            (5)  Uredba (EU) št. 1309/2013 Evropskega parlamenta in Sveta z dne 17. decembra 2013 o Evropskem skladu za prilagoditev globalizaciji (2014–2020) in razveljavitvi Uredbe (ES) št. 1927/2006 (UL L 347, 20.12.2013, str. 855).
         
            (6)  Uredba (EU, Euratom) 2018/1046 Evropskega parlamenta in Sveta z dne 18. julija 2018 o finančnih pravilih, ki se uporabljajo za splošni proračun Unije, spremembi uredb (EU) št. 1296/2013, (EU) št. 1301/2013, (EU) št. 1303/2013, (EU) št. 1304/2013, (EU) št. 1309/2013, (EU) št. 1316/2013, (EU) št. 223/2014, (EU) št. 283/2014 in Sklepa št. 541/2014/EU ter razveljavitvi Uredbe (EU, Euratom) št. 966/2012 (UL L 193, 30.7.2018, str. 1).
         
            (7)  Sklep Evropskega sveta (EU) 2019/584, sprejet v dogovoru z Združenim kraljestvom, z dne 11. aprila 2019 o podaljšanju obdobja na podlagi člena 50(3) PEU (UL L 101, 11.4.2019, str. 1).